Podrečany

Podrečany sú obec na Slovensku v okrese Lučenec.

Polohopis 
Obec leží pri vyústení doliny Krivánskeho potoka do Lučenskej kotliny.

Dejiny 
V chotári obce sa odkryli nálezy z doby kamennej a popolnicové pohrebisko z mladšej doby bronzovej. Prvá písomná zmienka o obci (Potruchan) je z roku 1393. Patrila Divínskemu hradnému panstvu. Obyvateľstvo sa zaoberalo poľnohospodárstvom, chovom dobytka a neskôr výrobou fajok. V obci bol i mlyn a cukrovar.

Kultúra a zaujímavosti

Pamiatky 
 Kaštieľ, historizujúca stavba s prvkami secesie z roku 1893. Jedná sa o prízemnú stavbu na pôdoryse písmena U s manzardovou strechou. Objekt bol inšpirovaný francúzskou zámockou architektúrou. Hlavná fasáda orientovaná do záhrady graduje v trojosovom portiku. Na úrovni prízemia tvoria portikus tri osy arkády nesenej toskánskymi stĺpmi, na prvom poschodí sa nachádza terasa s balustrádou. Atika je dekorovaná reliéfnym maskarónom a rodovým erbom. V súčasnosti je kaštieľ v súkromných rukách. Pri kaštieli sa nachádza historický prírodnokrajinársky park. 

 Evanjelický kostol, klasicistická jednoloďová stavba so segmentovým uzáverom presbytéria a predstavanou vežou z rokov 1863-1866. Kostol bol postavený na mieste staršej modlitebne z roku 1836. Veža je zakončená ihlancovou helmicou. Interiér kostola je zaklenutý českou plackou a pruskou klenbou. Nachádza sa tu protestantská empora, klasicistická kazateľnica a portálový oltár s obrazom Kristus v Getsemanskej záhrade z polovice 19. storočia.
 Kaplnka sv. Trojice, baroková jednoloďová stavba s polkruhovým uzáverom presbytéria z 18. storočia. Vnútorný priestor je zaklenutý krížovými hrebienkovými klenbami. Hlavný oltár je neskorobarokový baldachýnového typu. Okrem oltára sa v interiéri nachádza murovaná empora s polychomómovaným organom z konca 18. storočia.

Referencie

Externé odkazy 
 Oficiálna stránka obce
 Najkrajší kraj- turistické atrakcie v obci

Iné projekty 

 
Obce okresu Lučenec